Geskorste staatsdienswerkers kos jou soveel | Maroela Media
Die regering is sterk op pad om, binne 'n tydperk van twee jaar, R4,5 miljard te bestee aan werknemers in die staatsdiens wat met volle betaling en voordele geskors is, hangende die afhandeling van hul tugsake.
Luidens 'n antwoord op 'n parlementêre vraag is R2,4 miljard in die 2019/2020 boekjaar hieraan bestee en die belastingbetaler sal nóg R2,1 miljard moet opdok om geskorste staatsdienswerkers in 2020/21 te betaal. Sommige werknemers is reeds vir 21 maande met volle betaling en voordele geskors.
Die DA het 'n beroep op die departement van staatsdiens en administrasie gedoen om die tyd waarin geskorste staatsdienswerkers se dissiplinêre sake afgehandel word, te beperk.
"Dit behoort nie langer as drie kalendermaande te duur om 'n saak van 'n geskortste staatsdienswerker op te los nie, soos deur die Staatsdienswet en regulasies gestipuleer word," sê dr. Mimmy Gondwe, DA-LP.
"Daar kan nie van belastingbetalers verwag word om 'n gebrekkige en duur administratiewe stelsel te subsidieer wat geen waarde tot dienslewering toevoeg nie."
Sommige van die redes wat aangevoer word vir die skorsing van staatsdienswerkers sluit onder meer in seksuele teistering, besit van 'n vuurwapen of gevaarlike wapen op staatspersele, onder die invloed wees van verdowinsmiddels, diefstal, omkopery, bedrog en die besit of onregmatige gebruik van staatseiendom.
"Staatsdienswerkers is almal gebonde aan 'n gedragskode insover dit hul professionele verantwoordelikhede aangaan. As sodanig mag enige opsetlike oortreding van die wet en gepaardgaande regulasies nie 'n finansiële las vir die belastingbetaler word soos in hierdie geval nie."
Die DA eis dat die tydige afhandeling van dissiplinêre sake in die staatsdiens as 'n sleutelprestasiegebied vir direkteur-generaals en departementshoofde in alle staatsdepartemente opgeneem moet word. Hulle vra ook dat die Staatsdienskommissie dringend ondersoek instel na die vertragings in die afhandeling van dié tugsake.
Kyk ek werk en bly in Pretoria. Ek het baie vriende in die staatsdiens. Hierdie laaste jaar was maar lekker vir hulle. Hulle is van onderstel om 50% by die werk te wees, maar jy is gelukkig as 5 op kantoor is. Dit het nou net te lekker geword om by die huis te sit. En ingaan van 8 tot 10 tel as 'n werksdag? Ons in die privaatsektor werk omdat ons werks etiek het en nie net 'n salaris sonder vrae kry nie. Die privaat sektor is al wat die ekonomie nog nie totaal laat sink het nie.
Dis 'n absolute skande…R4.2miljard!!!! Toon weereens die kaderregime kan NIE besluite neem en enige aanspreeklikheid aanvaar!Dit toon ook hul totale wanbegrip van waarde van geld en dat geldbome bestaan!Dis ook 'n vorm van staatskaping. Hoe lank gaan en wil hardwerkende belastingbetalers nog die vermorsing aanvaar?
Wel om dit reguit te stel, die onbekwame skors die onbekwame. Die eerste onbekwame vind homself dan meer onbekwaam om die tweede onbekwame se saak af te handel. Die uitrek van ondersoeke op skorsing word met opset uitgerek.
Nou ja mnr Mbwoweni die land het geen finansiele probleme as hulle die massas so kan onderhou nie. Hou op om ons te straf vir julle onbevoegdheid om die mense in die land te beheer. Vanaf studente tot staatsdiensamptenare het julle in 'n sak. Hierdie hele bleddie regering sit sonder ruggraat!